L'evolució negativa de la situació econòmica en què es va elaborar la Llei de pressupostos per al 2012, amb una reducció de la previsió de creixement econòmic, juntament amb el retard i els canvis introduïts en l'aprovació parlamentària de la Llei de pressupostos i la Llei de mesures fiscals, financeres i administratives i de creació de l'impost sobre les estades en establiments turístics, i les dificultats per a la realització de la venda d'actius immobiliaris, ha fet necessari que el Govern adopti mesures excepcionals de reducció de la despesa de personal per al 2012, d'acord amb el que es va preveure a l'article 34 de la Llei 1/2012, del 22 de febrer, de pressupostos de la Generalitat de Catalunya per al 2012.
Mitjançant l'Acord de Govern de 28 de febrer de 2012 es va fixar una reducció excepcional i temporal de les retribucions del personal al servei del sector públic.
Posteriorment, atès l'agreujament de la situació econòmica, el Govern ha acordat una adequació d'aquella reducció, amb el mateix caràcter excepcional i temporal.
Aquesta adequació suposa la reducció d'un 5% de les retribucions anuals de personal del sector públic de la Generalitat de Catalunya.
El personal funcionari i interí dels cossos estatals de l'Administració de justícia té un sistema retributiu singular que queda pràcticament determinat per la normativa estatal.
Tanmateix, algunes de les retribucions d'aquest personal han estat creades o determinades per l'Administració de la Generalitat de Catalunya i, per tant, el Govern disposa de la capacitat normativa suficient i necessària per modificar-les.
Atès que al personal al servei de l'Administració de justícia també li és d'aplicació el que preveu la Llei 1/2012, del 22 de febrer, de pressupostos de la Generalitat de Catalunya per al 2012, i que tot el personal al servei de la Generalitat de Catalunya ha de contribuir de manera conjunta i solidaria a l'esforç que requereix l'actual situació financera, mitjançant aquest Acord s'adequa al personal dels cossos de l'Administració de justícia la reducció equivalent al 5% de les retribucions íntegres percebudes l'any 2012 que s'ha acordat per al personal al servei de l'Administració de la Generalitat de Catalunya.
Tanmateix, la singularitat retributiva d'aquest personal requereix que la mateixa reducció salarial sigui aplicada en cada mensualitat a partir de la nòmina del proper mes de juny de 2012.
El Govern proposarà mesures perquè el personal que no hagi tingut la deducció equivalent al 5 % de les retribucions íntegres anuals, a causa de les característiques del seu règim retributiu, l'arribi a assolir durant l'exercici 2013.
L'aplicació d'aquesta reducció salarial suposa deixar en suspens i modificar l'aplicació de diferents acords de la Mesa de Negociació del Personal al Servei de l'Administració de justícia a Catalunya, en aplicació de l'article 38.10 de la Llei 7/2007, de 12 d'abril, de l'Estatut bàsic de l'empleat públic, i 38 de la Llei 1/2012, de 22 de febrer, de pressupostos de la Generalitat de Catalunya per al 2012, en la mesura estrictament necessària per salvaguardar l'interès públic.
Entre l'adopció d'aquells acords i el moment actual s'han produït esdeveniments que justifiquen amb escreix exceptuar-ne el compliment, atès que concorre una causa greu d'interès públic derivada d'una alteració substancial de les circumstàncies econòmiques.
Vist l'article 34 de la Llei 1/2012, del 22 de febrer, de pressupostos de la Generalitat de Catalunya per al 2012, i l'article 38.10 de la Llei 7/2007, de 12 d'abril, de l'Estatut bàsic de l'empleat públic, i un cop acomplert el tràmit de negociació sindical;
Per tot això, a proposta de les persones titulars dels departaments de Justícia, Governació i Relacions Institucionals, d'Economia i Coneixement, el Govern
—1 Reducció retributiva del personal al servei de l'Administració de justícia a Catalunya
1.1 Es redueixen en un import equivalent al 5% de les retribucions íntegres percebudes durant l'any 2012 les retribucions del personal funcionari i interí dels cossos de l'Administració de justícia a Catalunya.
A aquest efecte, es consideren retribucions íntegres les percebudes amb caràcter fix i periòdic corresponents a l'exercici 2012.
1.2 Aquesta reducció s'aplicarà mitjançant la deducció dels conceptes retributius relatius al complement de millora addicional de la Generalitat i el complement específic transitori o el complement específic que es determini en les noves relacions de llocs de treball.
2.1 En les retribucions del mes de juny de 2012 s'aplicarà una deducció d'una quantia equivalent al 5% de les retribucions íntegres percebudes amb caràcter fix i periòdic durant el primer semestre de 2012.
2.2 En les retribucions mensuals de juliol a desembre de 2012 s'aplicarà una deducció d'una quantia equivalent al 5% de les retribucions íntegres fixes i periòdiques percebudes cada mes.
2.3 Aquestes deduccions s'aplicaran als complements esmentats en el punt 1.2, amb el límit màxim de la suma de l'import que per aquests conceptes es percebin en les retribucions dels mesos corresponents.
2.4 Les quanties que, per la limitació del punt 2.3, no es puguin deduir en les mensualitats corresponents, s'aplicaran en les nòmines dels mesos següents, dins l'exercici 2012, un cop aplicada la deducció mensual prevista en el punt 2.2 i sempre que la suma dels imports dels complements esmentats en el punt 1.2 ho permeti.
—3 Regularització de deduccions
La deducció corresponent al mes de desembre s'ajustarà per tal de garantir que la reducció aplicada es correspongui al 5% de les retribucions íntegres percebudes l'any 2012.
—4 Caràcter, desplegament i vigència de les mesures
4.1 La reducció prevista en aquest Acord té caràcter temporal i pot ser objecte d'adequació en el cas que ho requereixin els desequilibris pressupostaris que es puguin produir com a conseqüència de la situació econòmica actual o bé en el cas que s'aprovi, amb caràcter bàsic per a totes les administracions públiques, una reducció de les retribucions del personal al servei del sector públic.
4.2 A partir que aquest Acord produeixi efectes i durant l'exercici 2012 se suspenen les previsions dels acords i pactes sindicals que contravinguin l'aplicació del que preveu aquest Acord.
4.3 S'autoritza els departaments de Governació i Relacions Institucionals i d'Economia i Coneixement perquè, mitjançant la Comissió de Retribucions i Despeses de Personal del Consell per a l'Impuls i l'Ordenació de la Reforma de l'Administració, emetin les instruccions necessàries per a l'efectivitat i control d'aquest Acord.
4.4 Aquest Acord produeix efectes l'endemà que es publiqui en el Diari Oficial de la Generalitat de Catalunya.
—5 Publicar aquest Acord en el Diari Oficial de la Generalitat de Catalunya.